സി.പി.എം. നേതാവിന്റെ പ്രണയ സല്ലാപം നടപടി കടുപ്പിക്കണമെന്ന ആവശ്യം ശക്തം നെടുങ്കണ്ടം: സി.പി.എം. ജില്ലാ സെക്രട്ടേറിയറ്റ് അംഗം പാര്ട്ടി പ്രവര്ത്തകയായ വീട്ടമ്മയുമായി നടത്തിയ പ്രണയ സല്ലാപം വിവാദമായതോടെ നേതാവിനെ ജില്ലാ കമ്മിറ്റിയിലേക്ക് മാത്രം താഴ്ത്താതെ കൂടുതല് കടുത്ത നടപടി സ്വീകരിക്കണമെന്ന ആവശ്യം ശക്തമായി. ഈ ആവശ്യമുന്നയിച്ച് ജില്ലാ കമ്മിറ്റിയിലെ ഭൂരിഭാഗം അംഗങ്ങളും രംഗത്തെത്തി. ജില്ലയിലെ മുതിര്ന്ന സി.പി.എം നേതാവിനെ ജില്ലാ സെക്രട്ടറിയേറ്റില് നിന്നും ജില്ലാ കമ്മിറ്റിയിലേക്ക് തരം താഴ്ത്തുന്നതില് മാത്രം ശിക്ഷണ നടപടി ഒതുക്കരുതെന്നും കടുത്ത നടപടികള് സ്വീകരിക്കണമെന്നും അംഗങ്ങള് ആവശ്യപ്പെട്ടു. പാര്ട്ടി നേതാവും വനിതാ അംഗവും തമ്മിലുള്ള ശബ്ദരേഖ വിവാദമായ സാഹചര്യത്തിലാണ് ജില്ലാ കമ്മിറ്റി കടുത്ത നടപടിയിലേക്ക് കടക്കുന്നത്. മുന്പ് ജില്ലയിലെ മുതിര്ന്ന ഡി.വൈ.എഫ്.ഐ നേതാവിനെതി രെ നടപടി എടുത്തപ്പോള് സസ്പെന്ഷന് വേണമെന്ന് ആവശ്യപ്പെട്ട വ്യക്തിയാണ് ഇപ്പോള് വിവാദത്തില് പെട്ടിരിക്കുന്നത്. ഇയാളെ ജില്ലാ കമ്മിറ്റിയിലേക്ക് തരം താഴ്ത്തുന്നതില് മാത്രം നടപടി ഒതുക്കുന്നത് ഏകപക്ഷീയമാണെന്നും കുറ്റം സമ്മതിച്ച് ജില്ലാ സെക്രട്ടേറിയേറ്റില് നിന്നും ഇറങ്ങിപ്പോയ ഇയാള്ക്കെതിരേ കടുത്ത നടപടികള് സ്വീകരിക്കണമെന്നും പാര്ട്ടിയില് നിന്നും സസ്പെന്ഡ് ചെയ്യണമെന്നുമാണ് കഴിഞ്ഞ ദിവസം നടന്ന ജില്ലാ കമ്മിറ്റിയില് എല്ലാ അംഗങ്ങളും ഒന്നടങ്കം ആവശ്യപ്പെട്ടതെന്നാണ് വിവരം. ഇതിനെത്തുടര്ന്ന് ജില്ലാ കമ്മിറ്റിയുടെ തീരുമാനം സംസ്ഥാന കമ്മിറ്റിയെ അറിയിക്കുയാണുണ്ടായത്. സംസ്ഥാന കമ്മിറ്റിയുടെ തീരുമാനത്തിനായി കാക്കുകയാണ് ജില്ലാ നേതൃത്വം. അതേസമയം പാര്ട്ടി ലോക്കല് നേതാക്കളുടെ ഭാഗത്തുനിന്നും വിഷയത്തില് നേതാവിനെതിരെ സാമൂഹിക മാധ്യമങ്ങളിലൂടെ പ്രതികരണം ശക്തമാകുകയാണ്. ഇത് പാര്ട്ടിയിലെ വിഭാഗീയതുടെ ഭാഗമാണെന്നും വിലയിരുത്തപ്പെടുന്നു.